钦定古今图书集成/明伦汇编/氏族典/第263卷 > 王重荣〈重盈〉
## 钦定古今图书集成/明伦汇编/氏族典/第263卷 > 王重荣〈重盈〉

按《唐书王重荣传》：“重荣，太原祁人。父纵，太和末为河
中骑将。重荣以父任为列校，与兄重盈皆以毅武冠
军，擢河中牙将。重荣多权诡，黄巢陷长安，分兵略蒲，
节度使李都不能支，乃臣贼。然内惮重荣，表以自副。
贼调取横数，使者至百辈，重荣胁说都，都奔行在，重
荣乃悉驱出贼使斩之，遂主留后。贼使健将朱温以”
舟师下冯翊，重荣大战，败之，即拜检校工部尚书，为
节度使。温举同州降，重荣表为河中行营招讨，赐名
全忠。巢丧二州，怒甚，自将精兵数万壁梁田。重荣军
华阴，杨复光军渭北，掎角攻之，巢中流矢走。重荣惧
巢复振，与复光计，遣使约连和。李克用使陈景斯总兵自岚、石赴河中，遂平巢，复京师。以功检校太尉、同
中书门下平章事，封琅邪郡王。襄王煴僭位，重荣不
受命，与克用谋定王室，斩煴，长安复平。然性悍酷，多
杀戮。尝辱部将常行孺，行孺引兵夜攻府，杀之，推立
重盈。重盈前此已拜节度使。及代重荣，留长子珙领
节度事，入杀行孺。昭宗立，进太傅，兼中书令，父子兄
弟相继帅守。从子蕴亦为忠武节度使。乾宁二年，重
盈死，军中以其兄子珂出继重荣，故推为留后。珙与
弟绛州刺史瑶争河中，上言“珂本家苍头，请选大臣
镇河中。”又与朱全忠书言之。珂急，乃遣使请婚于李
克用，以李嗣昭助守河中，因攻珙。珙战数北，为部将
李璠所杀。始，全忠击杨行密不能克，而珂与太原、镇、
定等道请加行密都统以讨全忠。全忠怨珂，谓其将
张存敬曰：“珂恃太原，侮慢我，尔持一绳缚之。”存敬以
兵攻珂，珂穷，奉节印内存敬军。全忠自洛至，珂出迎，
举室徙汴，遣人贼之于华州。自重荣传珂，凡二十年。